CELEX: 32013D0779
Language: fi
Date: 2013-12-17 00:00:00
Title: 2013/779/EU: Komission täytäntöönpanopäätös, annettu 17 päivänä joulukuuta 2013 , Euroopan tutkimusneuvoston toimeenpanoviraston perustamisesta ja päätöksen 2008/37/EY kumoamisesta

20.12.2013   
            
            
               FI
            
            
               Euroopan unionin virallinen lehti
            
            
               L 346/58
            
         KOMISSION TÄYTÄNTÖÖNPANOPÄÄTÖS,
   annettu 17 päivänä joulukuuta 2013,
   Euroopan tutkimusneuvoston toimeenpanoviraston perustamisesta ja päätöksen 2008/37/EY kumoamisesta
   (2013/779/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19 päivänä joulukuuta 2002 annetun neuvoston asetuksen (EY) N:o 58/2003 (1) ja erityisesti sen 3 artiklan,
   sekä katsoo seuraavaa:
   
               (1)
            
            
               Asetuksella (EY) N:o 58/2003 komissio valtuutetaan siirtämään toimivaltaa toimeenpanovirastoille unionin ohjelman tai hankkeen panemiseksi kokonaan tai osittain täytäntöön komission puolesta ja sen vastuulla.
            
         
               (2)
            
            
               Antamalla ohjelmien täytäntöönpanoon liittyviä tehtäviä toimeenpanovirastoille komissio voi keskittyä ensisijaisiin toimintoihinsa ja tehtäviinsä, joita ei voida ulkoistaa, ja pitää samalla toimeenpanovirastojen hoitamat tehtävät valvonnassaan ja säilyttää lopullisen vastuun niistä.
            
         
               (3)
            
            
               Tutkimuksen ja innovoinnin puiteohjelman ”Horisontti 2020” (2014–2020) täytäntöönpanoa koskevan erityisohjelman (2), jäljempänä ’Horisontti 2020 -puiteohjelman täytäntöönpanoa koskeva erityisohjelma’, 6 artiklan mukaisesti komissio perustaa Euroopan tutkimusneuvoston, jäljempänä ’ERC’. ERC on seuraaja Euroopan tutkimusneuvostolle, joka perustettiin komission päätöksellä 2007/134/EY (3) neuvoston päätöksen 2006/972/EY (4) täytäntöönpanoa varten. ERC koostuu riippumattomasta tieteellisestä neuvostosta, jäljempänä ’ERC:n tieteellinen neuvosto’, ja erityisestä täytäntöönpanorakenteesta toimeenpanoviraston muodossa.
            
         
               (4)
            
            
               Ohjelman täytäntöönpanoon liittyvien tehtävien siirtäminen toimeenpanovirastolle edellyttää, että ohjelman suunnitteluvaiheet, joiden toteuttamisesta huolehtii ERC:n tieteellinen neuvosto ja jotka hyväksyy komissio, erotetaan selkeästi ohjelman täytäntöönpanosta, jossa noudatetaan ERC:n tieteellisen neuvoston vahvistamia periaatteita ja menetelmiä ja joka olisi annettava toimeenpanoviraston tehtäväksi.
            
         
               (5)
            
            
               Komission perusti päätöksellä 2008/37/EY (5) Euroopan tutkimusneuvoston toimeenpanoviraston, jäljempänä ’virasto’, ja antoi sen tehtäväksi hallinnoida yhteisön toimia tieteen eturintamassa tehtävän tutkimuksen alalla ”Ideat”-erityisohjelman täytäntöönpanosta huolehtimiseksi.
            
         
               (6)
            
            
               Päätöksellä 2008/37/EY perustettu virasto on saavuttanut merkittävän maineen Euroopan ja koko maailman tiedeyhteisössä. Siitä on tullut olennainen osa unionin tutkimusrahoitustoimintaa. Sillä on hyvä näkyvyys, ja ulkoisilla sidosryhmillä on siitä hyvä käsitys. Asetuksen (EY) N:o 58/2003 25 artiklan mukaisesti tehty viraston ulkoinen arviointi osoittaa, että viraston perustamisella on ollut myönteinen vaikutus, mikä johtuu sen tieteellisestä erikoistumisesta ja kyvystä tarjota parempaa palvelua, koska se voi olla lähellä tuensaajia, parantaa viestintää ja ohjelmien näkyvyyttä ja varmistaa avustusten nopeamman maksamisen rahoituksen saajille. Tehtävien siirtämisestä virastolle arvioidaan koituvan vuosina 2009–2012 noin 45 miljoonan euron säästöt.
            
         
               (7)
            
            
               Kesäkuun 29 päivänä 2011 antamassaan tiedonannossa Eurooppa 2020 -strategiaa tukeva talousarvio (6) komissio ehdotti, että nykyisiä toimeenpanovirastoja käytettäisiin laajemmin unionin ohjelmien täytäntöönpanoon monivuotisessa rahoituskehyksessä 2014–2020.
            
         
               (8)
            
            
               Asetuksen (EY) N:o 58/2003 3 artiklan 1 kohdan mukaisesti tehty kustannus-hyötyanalyysi on osoittanut, että komission olisi annettava viraston tehtäväksi panna täytäntöön Horisontti 2020 -puiteohjelman täytäntöönpanoa koskevan erityisohjelman I osan ”Huipputason tiede” erityistavoite ”Tieteen eturintamassa olevan tutkimuksen tehostaminen Euroopan tutkimusneuvoston (ERC) toimilla”. Viraston korkealaatuinen ohjelmahallinnointi ja palveluntarjonta, suuri näkyvyys ja sen nykyiset tiedotus- ja julkisuuskanavat ovat osoittautuneet tehokkaiksi. Erityistavoite ”Tieteen eturintamassa olevan tutkimuksen tehostaminen Euroopan tutkimusneuvoston (ERC) toimilla” vastaa viraston nykyisiä tavoitteita ja tehtäviä. Virastoon kertyneen kokemuksen ja asiantuntemuksen hyödyntäminen johtaisi tehokkuushyötyihin. Lisäksi tätä ohjelmaa ei ole koskaan hallinnoitu komissiossa, minkä vuoksi hallinnoinnin siirtäminen komissiolle keskeyttäisi toiminnan jatkuvuuden ja johtaisi tarvittavan tietotaidon puutteeseen. Tehokkuushyötyjen ennakoidaan olevan 79 miljoonaa euroa vuosina 2014–2024, jos ohjelman hallinnointi annetaan tehtäväksi virastolle sen sijaan, että siitä huolehdittaisiin komission sisällä.
            
         
               (9)
            
            
               Viraston tehtäväksi olisi annettava Horisontti 2020 -puiteohjelman täytäntöönpanoa koskevan erityisohjelman I osan ”Huipputason tiede” erityistavoitteen ”Tieteen eturintamassa olevan tutkimuksen tehostaminen Euroopan tutkimusneuvoston (ERC) toimilla” hallinnointi, joka vastaa toimia, jotka ovat vuodet 2007–2013 kattavan monivuotisen rahoituskehyksen mukaisesti jo viraston hallinnoimia ja joille ovat luonteenomaisia hankkeet, jotka eivät edellytä poliittista päätöksentekoa mutta jotka vaativat korkeatasoista teknistä ja taloudellista osaamista koko hankesyklin ajan.
            
         
               (10)
            
            
               Viraston olisi jatkettava ”Ideat” -erityisohjelman täytäntöönpanoa, joka siirrettiin sen tehtäväksi vuosien 2007–2013 monivuotisessa rahoituskehyksessä.
            
         
               (11)
            
            
               Tämän päätöksen ja kyseisten ohjelmien panemiseksi täytäntöön johdonmukaisesti ja ajoissa olisi varmistettava, että virasto hoitaa ohjelmien täytäntöönpanoon liittyviä tehtäviään ohjelmien voimaantulopäivästä edellyttäen, että ohjelmat tulevat voimaan.
            
         
               (12)
            
            
               Virasto olisi perustettava. Sen olisi korvattava päätöksellä 2008/37/EY perustettu toimeenpanovirasto ja jatkettava sen toimintaa. Sen olisi toimittava asetuksessa (EY) N:o 58/2003 vahvistetun yleisen perussäännön mukaisesti.
            
         
               (13)
            
            
               Päätös 2008/37/EY olisi sen vuoksi kumottava, ja olisi annettava siirtymäsäännöksiä.
            
         
               (14)
            
            
               Tässä päätöksessä säädetyt toimenpiteet ovat toimeenpanovirastojen komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Perustaminen
   Perustetaan Euroopan tutkimusneuvoston toimeenpanovirasto, jäljempänä ’virasto’, joka korvaa päätöksellä 2008/37/EY perustetun toimeenpanoviraston 1 päivästä tammikuuta 2014 ja jatkaa sen toimintaa 31 päivään joulukuuta 2024; viraston perussääntöön sovelletaan asetusta (EY) N:o 58/2003.
   2 artikla
   Sijainti
   Virasto sijoitetaan Brysseliin.
   3 artikla
   Tavoitteet ja tehtävät
   1.   Virasto on Euroopan tutkimusneuvoston erityinen täytäntöönpanorakenne, joka vastaa hallinnollisesta täytäntöönpanosta ja ohjelmien toteuttamisesta.
   2.   Viraston tehtäväksi annetaan tutkimuksen ja innovoinnin puiteohjelman ”Horisontti 2020” (2014–2020) täytäntöönpanoa koskevan erityisohjelman yhteydessä sen I osan ”Huipputason tiede” erityistavoitteen ”Tieteen eturintamassa olevan tutkimuksen tehostaminen Euroopan tutkimusneuvoston (ERC) toimilla” täytäntöönpano. Tätä kohtaa sovelletaan tutkimuksen ja innovoinnin puiteohjelman ”Horisontti 2020” (2014–2020) täytäntöönpanoa koskevan erityisohjelman voimaantulopäivästä edellyttäen, että ohjelma tulee voimaan.
   3.   Viraston tehtäväksi annetaan Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) (7) yhteydessä ”Ideat”-erityisohjelman jäljellä olevien osien täytäntöönpano.
   4.   Virasto vastaa seuraavista 2 ja 3 kohdassa tarkoitettujen unionin ohjelmien osien täytäntöönpanoon liittyvistä tehtävistä:
   
               a)
            
            
               ohjelmien täytäntöönpanon ja yksittäisten hankkeiden hallinnointi Euroopan tutkimusneuvoston tieteellisen neuvoston, jäljempänä ’ERC:n tieteellinen neuvosto’, laatimien ja komission hyväksymien työohjelmien pohjalta komission valtuutusasiakirjassa antaman valtuutuksen nojalla;
            
         
               b)
            
            
               talousarvion tulojen ja menojen toteuttamistoimien vahvistaminen sekä kaikkien ohjelmien hallinnoimiseksi tarvittavien toimintojen toteuttaminen komission valtuutusasiakirjassa antaman valtuutuksen nojalla;
            
         
               c)
            
            
               tuen tarjoaminen ohjelmien täytäntöönpanolle komission valtuutusasiakirjassa antaman valtuutuksen nojalla.
            
         
               d)
            
            
               tuen tarjoamien ERC:n tieteelliselle neuvostolle kaikkien sen tehtävien hoitamisessa.
            
         4 artikla
   Nimitysten voimassaoloaika
   1.   Johtokunnan jäsenet nimitetään kahdeksi vuodeksi.
   2.   Johtaja nimitetään neljäksi vuodeksi ottaen huomioon ERC:n tieteellisen neuvoston näkökannat.
   3.   Viraston johtavan henkilöstön nimittämisessä otetaan huomioon ERC:n tieteellisen neuvoston näkemykset.
   5 artikla
   Valvonta ja raportointi
   Virasto toimii komission valvonnassa, ja sen on raportoitava säännöllisin väliajoin vastuullaan olevien unionin ohjelmien tai niiden osien täytäntöönpanon edistymisestä valtuutusasiakirjassa esitettyjen järjestelyjen ja määräaikojen mukaisesti.
   6 artikla
   Toimintatalousarvion toteuttaminen
   Virasto toteuttaa toimintatalousarvionsa noudattaen komission asetuksen (EY) N:o 1653/2004 (8) säännöksiä.
   7 artikla
   Kumoaminen ja siirtymäsäännökset
   1.   Kumotaan päätös 2008/37/EY 1 päivästä tammikuuta 2014. Viittauksia kumottuun päätökseen pidetään viittauksina tähän päätökseen.
   2.   Virastoa pidetään päätöksellä 2008/37/EY perustetun toimeenpanoviraston oikeudellisena seuraajana.
   3.   Tämä päätös ei vaikuta viraston palveluksessa olevan henkilöstön, mukaan lukien sen johtaja, oikeuksiin ja velvollisuuksiin, sanotun kuitenkaan rajoittamatta tilapäisesti muihin tehtäviin siirrettyjen virkamiesten palkkaluokkien tarkistamista valtuutusasiakirjan nojalla.
   8 artikla
   Voimaantulo
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2014.
   
      Tehty Brysselissä 17 päivänä joulukuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EYVL L 11, 16.1.2003, s. 1.
   
      (2)  EUVL L 347, 20.12.2013, s. 965.
   
      (3)  Komission päätös 2007/134/EY, tehty 2 päivänä helmikuuta 2007, Euroopan tutkimusneuvoston perustamisesta (EUVL L 57, 24.2.2007, s. 14).
   
      (4)  Neuvoston päätös 2006/972/EY, tehty 19 päivänä joulukuuta 2006, Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) täytäntöön panemiseksi toteutettavasta erityisohjelmasta ”Ideat” (EUVL L 400, 30.12.2006, s. 243).
   
      (5)  Komission päätös 2008/37/EY, tehty 14 päivänä joulukuuta 2007, tieteen eturintamassa tehtävän tutkimuksen alalla toteutettavaa ”Ideat”-erityisohjelmaa hallinnoivan Euroopan tutkimusneuvoston toimeenpanoviraston perustamisesta neuvoston asetuksen (EY) N:o 58/2003 mukaisesti (EUVL L 9, 12.1.2008, s. 15).
   
      (6)  KOM(2011) 500 lopullinen.
   
      (7)  EUVL L 412, 30.12.2006, s. 1.
   
      (8)  Komission asetus (EY) N:o 1653/2004, annettu 21 päivänä syyskuuta 2004, tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun neuvoston asetuksen (EY) N:o 58/2003 mukaisesta toimeenpanovirastojen varainhoitoa koskevasta malliasetuksesta (EUVL L 297, 22.9.2004, s. 6).